FI Euroopan unionin virallinen lehti C 18/42

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 18/15

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MOGETTE DE VENDÉE”

EY-N:o: FR-PGI-0005-0541-27.03.2006

SMM ( X ) SAN ( )

1. Nimi:

”Mogette de Vendée”

2. Jäsenvaltio tai kolmas maa:

Ranska

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Mogette de Vendée on Phaseolus vulgaris -lajiin kuuluva valkoinen lingot-papu. Se on säännöllisen soikea tai leveän munuaismainen, 1–2 cm pitkä, suorakulmainen ja toisesta päästään usein tasainen. Papu voi olla juovikas.

Siementen kuvaus

— Kuiva siemen on tasaisen valkoinen. Siinä ei ole näkyvää suonistoa, ja kuori on ohut.

Kuivien Mogette de Vendée -papujen kosteuspitoisuus on 10–16 %.

— Puolikuiva siemen on säännöllisen soikea tai leveän munuaismainen. Se on hieman paksumpi kuin kuiva siemen. Väri vaihtelee valkoisesta hyvin vaalean vihreään kypsyysasteen mukaan. Mukana voi olla joitakin vihreitä siemeniä. Kuori on sileä ja kiiltävä. Kyseessä on tuore tuote, jota ei tarvitse liottaa.

— Keitettynä Mogette de Vendée -pavun siemen on suussa sulava sekä kooltaan, muodoltaan ja väriltään tasalaatuinen. Sen kuori on ohut ja pehmeä ja tuntuu tuskin lainkaan suussa. Se maistuu aavistuksen suolaiselta ja sokeriselta sekä vähän purjolta ja kastanjalta.

Kasvin ominaisuudet

— pienikokoinen,

— vihreät kolmiterälehtiset lehdet,

— kukka yleensä valkoinen väriltään,

— vuotuinen kasvukausi on noin 80–120 päivää toukokuusta syyskuuhun,

— Vendéen alueella käytetyt lajikkeet ovat yleensä varhaisia tai keskivarhaisia lajikkeita,

— kasvukausi alkaa 8–10 °C:ssa ja ihannelämpötila on 16–24 °C,

— kestää hyvin kasvitauteja,

— tasalaatuinen kukinta.

Mogette de Vendéen toimialakohtainen organisaatio valitsee kylvösiemenlajikkeet säännöllisesti viralliseen lajikeluetteloon sisältyvistä kaupallisista lajikkeista, jotka täyttävät Mogette de Vendée -pavulle asetetut kriteerit ja Vendéen seudun perinteet. Luettelo lajikkeista toimitetaan tuottajille vuosittain.

3.3 Raaka-aineet:

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Mogette de Vendée -papua on viljeltävä suojatun maantieteellisen merkinnän saaneella tuotantoalueella.

3.6 Viipalointia, raastamista, pakkaamista jne. koskevat erityiset säännöt:

Erilaiset tarjonta- ja pakkausmuodot

— Kuiva Mogette de Vendée -papu: Kuluttajapakkaukset: eri painoisina (500 g, 1 kg, 2 kg jne.) pusseina, pieninä pahvipakkauksina ja verkkopusseina tai muina pakkauksina. Irtotavarana jalostukseen tai yhteistyösopimuksen tehneille tukkuasiakkaille.

— Puolikuiva Mogette de Vendée -papu jäädytettynä: Kuluttajapakkaukset: eri painoisina (1 kg jne.) pusseina tai muina pakkauksina. Irtotavarana jalostukseen tai yhteistyösopimuksen tehneille tukkuasiakkaille.

— Mogette de Vendée sellaisenaan keitettynä ja steriloituna: kuluttajapakkauksina lasitölkeissä

— Mogette de Vendée sellaisenaan keitettynä ja pastöroituna: kannella suljetuissa rasioissa tai kuluttajamyyntiin tarkoitetuissa pusseissa.

Tuotetta ei myydä irtotavarana suoraan kuluttajille.

Tuotteet pakataan aina tasalaatuisiin eriin, jotka varustetaan tunnistemerkinnällä ja numeroidaan. Kaikki toiminnot ovat jäljitettävissä ja käyvät selville tarkasta varastokirjanpidosta. Tiedoista käyvät ilmi pakkauspäivä, käytettyjen Mogette de Vendée -papujen eränumero, lähetysnumero sekä pakattujen tai valmistettujen tuotteiden eränumerot ja vastaavat määrät.

3.7 Merkintöjä koskevat erityiset säännöt:

Suojatun maantieteellisen merkinnän saaneet tuotteet myydään Mogette de Vendée -nimikkeellä.

Merkinnöissä on maininta ”Indication Géographique Protégée” ja/tai yhteisön SMM-tunnus.

4. Maantieteellisen alueen tarkka rajaus:

Mogette de Vendéen maantieteellinen tuotantoalue on seuraavanlainen:

Loire-Atlantiquen departementti

Seuraavat kantonit osittain:

Aigrefeuille sur Mainessa seuraavat kunnat: Geneston, Montbert, La Planche ja Vieillevigne

Legéssa seuraavat kunnat: Corcoué sur Logne, Legé ja Touvois

Machecoul’ssa seuraavat kunnat: La Marne, Paulx ja Saint Etienne de Mer Morte

Saint Philbert de Grandlieussa seuraavat kunnat: La Limouzinière, Saint Colomban ja Saint Philbert de Grandlieu

Vendéen departementti:

Seuraavat kantonit kokonaisuudessaan: Chantonnay, La Chataigneraie, Les Essarts, Fontenay Le Comte, Les Herbiers, L’Hermenault, Marueil sur Lay, Montaigu, Mortagne sur sèvre, La mothe Achard, Palluau, Le Porié sur Vie, Pouzauges, Rocheservière, La Roche sur Yon, Saint Fulgent, Sainte Hermine ja Saint Hilaire des Loges

Seuraavat kantonit osittain:

Challansissa seuraavat kunnat: Challans, Froidfond ja La Garnache

Luçonissa seuraavat kunnat: Chasnais, Lairoux, Luçon, Magnils Reigniers ja Sainte Gemme la Plaine

Maillezais’ssa seuraavat kunnat: Benet, Bouillé, Courdault, Doix, Liez, Maillezais ja Saint Pierre le Vieux

Moutiers les Mauxfaits’ssa seuraavat kunnat: La Boissière des landes, Champ Saint Père, Curzon, Le Givre, Moutiers Les Mauxfaits, Saint Avaugourd des Landes, Saint Cyr en Talmondais, Saint Sornin ja Saint Vincent sur Graon

Saint Gilles Croix de Viessa: Coëx’n kunta

5. Yhteys maantieteelliseen alueeseen:

5.1 Maantieteellisen alueen erityisyys:

Viljelykset saavat riittävästi vettä ja paljon aurinkoa. Tähän vaikuttavat Vendéen meri-ilmasto, leveysaste ja sijainti pensasaidattujen peltomaiden keskellä korkealla Vendéen vuorilla (Massif Armoricain -vuoriston esivuoristossa) departementin itäosassa. Sadetta saadaan vuosittain keskimäärin yli 600 mm tasaisesti vuoden läpi. Ilmasto on leuto, ja niiden neljän kuukauden aikana (toukokuusta elokuuhun), joina Mogette-papuja viljellään, keskilämpötila on melko korkea. Aurinko paistaa yli 2 000 tuntia vuodessa.

Tuotantoalueen maaperä on ruskeaa silttiä. Silttiä on paljon (> 35 %) mutta savea vähän (< 35 %). Maa-aines on ruskeaa, melko syvää, kuivuu hitaasti ja sitoo hyvin vettä.

5.2 Tuotteen erityisyys:

Mogette de Vendée -papujen aistinvaraiset ominaisuudet ovat (keitettyinä) seuraavanlaiset:

— suussa sulava rakenne, ei tiivis eikä kovin rakeinen,

— pehmeä kuori, joka ei tunnu suussa,

— koon, muodon ja värin tasalaatuisuus,

— vaalea väri,

— aavistuksen sokerinen ja suolainen maku,

— hienoinen purjon ja kastanjan maku.

Jäädytyksen, pastöroinnin ja steriloinnin ansiosta nämä ominaisuudet voidaan säilyttää samalla kun tuotteesta saadaan helppokäyttöinen. Koska kaupanpitotapoja on useita, kuluttajilla on paljon valinnanvaraa. Samalla he voivat olla varmoja tuotteen laadusta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Yhteys maantieteelliseen alkuperään perustuu tuotteen laatuun, sen perinteiseen maineeseen ja Mogette de Vendéen viljelijöiden paikalliseen taitotietoon.

Laadun yhteys tuotantoalueeseen

Mogette de Vendée -pavun laatu (suussa sulavuus ja tasalaatuisuus) liittyy kiinteästi alueen maaperä- ja ilmasto-oloihin.

Kasvaakseen papu tarvitsee vettä, aurinkoa ja lämpöä. Viljelykset saavat riittävästi vettä (250–300 mm huhtikuusta syyskuuhun) ja paljon aurinkoa (2 000 tuntia vuodessa). Lämpötila on lähellä pavun ihanteellista kasvulämpötilaa (16–24 °C). Näihin seikkoihin vaikuttavat Vendéen meri-ilmasto, leveysaste ja sijainti pensasaidattujen peltomaiden keskellä korkealla Vendéen vuorilla (Massif Armoricain -vuoriston esivuoristossa) departementin itäosassa.

Jos lämpötila on kylvön ja kasvukauden aikana liian matala, siemen imee kosteutta muttei idä tai kasvi ei kehity kunnolla. Vendéen erityisolosuhteiden ansiosta ihannelämpötila säilyy riittävän pitkän aikaa, jotta kasvi selviää hyvin kasvukaudesta. Koska Vendéen leudot toukokuut lämmittävät maaperää riittävästi, Mogette de Vendée versoo nopeasti ja tasaisesti. Näin saadaan tasalaatuinen sato ja laadukas tuote.

Maaperä kuivuu seudulla hitaasti ja sitoo hyvin vettä, mikä vähentää luontaisesti kasvin vesistressiä. Kasvi saa hyvin ravinteita ja kasvaa tasaisesti, minkä ansiosta pavuista tulee suussa sulavia ja tasalaatuisia.

Tuotantoalueen maaperää on helppo muokata keväällä.

Koska suojatun maantieteellisen merkinnän saaneella alueella ei sadonkorjuuaikaan sada liikaa eikä maaperä ole liian savinen, papu kuivuu vähitellen luontaisesti. Sateet eivät muuta laatua eikä kosteasta maaperästä kerry likaa. Luontainen kuivuminen maassa vähentää kypsyyseroja ja tekee tuotteesta tasalaatuisen.

Mogette de Vendée -papujen laatu (suussa sulavuus ja tasalaatuisuus, siementen pehmeys ja säännöllisyys) liittyy siis kiinteästi alueen maaperä- ja ilmasto-oloihin:

— ihanteellinen maaperä (savi ja siltti hyvässä tasapainossa, ei liian hiekkapitoinen, tarpeeksi syvä);

— ihanteellinen ilmasto, johon liittyy kohtuullinen vesivaje (kohtalainen haihduttamiskyky ja hyvin hoidettu keinokastelu) ja riittävä auringonpaiste.

Mogette de Vendéen maine

Mogette-papua on viljelty Vendéen alueella aina 1500-luvulta lähtien. Papu säilyi pitkään vendéelaisten perusruokana, ja sen maine on säilynyt nykyaikaan saakka. Papu on kuluttajien suosiossa, ja sitä myydään Ranskan lisäksi myös ulkomailla.

Lääkäreiltä on jo 1600-luvun lopulta lähtien saatu tietoa herneen- ja pavunviljelystä Vendéessa, varsinkin eteläisillä suomailla. Cavoleau kuvasi jo vuonna 1804 valkoista papua tasangon länsiosan ”köyhän torpparin perinnöksi”. Vuosina 1814–1825 papua viljeltiin vuosittain keskimäärin 3 000 hehtaarilla. Vuodesta 1830 aina 1800-luvun loppuun viljelyssä oli keskimääräinen 7 000 hehtaaria. Vielä 1900-luvun alussa papua viljeltiin paljon, keskimäärin 6 000 tonnia ennen ensimmäistä maailmansotaa. Maatalousosastosta vastaava T. Sarrazin kuvasi vuonna 1930 Vendéen puutarhaviljelyä seuraavasti: ”tärkein kaikista on papulaji, josta syödään siemenet ja jota viljellään lähes 9 000 hehtaarilla. Paikallinen Mogette-lajike on maalaisten perusruokaa Vendéessa. Sitä viljellään koko departementissa. Papua viedään huomattavat määrät niinä vuosina, joina kuivuus ei liikaa pienennä satoa”. Uusi tekniikka muokkasi kuivattua papua, joka löysi lopullisen paikkansa pensasaidatuilla peltomailla vuosisataa myöhemmin. Näillä peltomailla tuotetaan nykyään suurin osa sadosta, joka on noin 900 tonnia vuodessa (tiedossa oleva järjestäytynyt tuotanto).

Paikallinen taitotieto

Mogette de Vendéen tuottajien ajan myötä hankkima asiantuntemus ja huomattava taitotieto takaavat laadukkaan sadon. Tuotantoketjun eri toimijat varjelevat laatua läpi koko ketjun sadonkorjuun jälkeen. Erityistä taitotietoa tarvitaan kuitenkin nimenomaan sadonkorjuussa. Kuivatun pavun sadonkorjuu tapahtuu kolmessa vaiheessa: irtirepiminen, maassakuivaus ja puinti. Viljelijän haasteena on päättää, missä vaiheessa irtirepiminen ja puinti on paras tehdä. Jos irtirepiminen tapahtuu varhain, papu kuivuu vähitellen ja siemenistä tulee tasalaatuisen pehmeitä. Kun kuivaus tapahtuu maassa, puinti helpottuu, sillä siemeniä mahdollisesti värjääviä vihreitä lehtiä ei ole. Kuivatun pavun tuottajat ovat havainneet vuosien myötä, että vihanneksen maku säilyy paremmin varhain korjatussa pavussa. Jos sato taas korjataan liian myöhään, se menettää osan aromeistaan ja on miedomman makuinen. Puolikuivaa papua ei kuivateta maassa vaan se korjataan heti, sillä siemenet halutaan säilyttää tuoreina. Taitotietonsa turvin viljelijät voivat aloittaa sadonkorjuun, kun suurin osa paloista on keltaisia ja puolikuivia ja siementen väri vaihtelee valkoisesta vaaleanvihreään.

Eritelmän julkaisutiedot:

http://www.inao.gouv.fr/repository/editeur/pdf/CDCAOP/CDCMogetteDeVendee.pdf